Рыгор Фёдаравіч Нагорны

Рыгор Фёдаравіч Нагорны (5 снежня 1925, вёска Пранчакі, Ляхавіцкі раён, Брэсцкая вобласць —  3 лістапада 1963, Баранавічы, Брэсцкая вобласць) — савецкі вайсковец, удзельнік Вялікай Айчыннай вайны, поўны кавалер ордэна Славы, кулямётчык; намеснік камандзіра стралковага аддзялення 1350-га стралковага палка 234-й стралковай дывізіі, чырвонаармеец.

 Біяграфія 
Нарадзіўся 5 снежня 1925 года ў вёсцы Пранчакі Ляхавіцкага раёна Брэсцкай вобласці ў сялянскай сям’і. Беларус. Адукацыя сярэдняя.

У Чырвонай Арміі і на фронце ў Вялікую Айчынную вайну з верасня 1944 года.

Кулямётчык 1350-га стралковага палка чырвонаармеец Рыгор Нагорны 21 студзеня 1945 года ў баі на подступах да горада Цютц непрыкметна падкраўся да варожага дзоту і закідаў яго гранатамі, забяспечыўшы прасоўванне наперад сваіх падраздзяленняў. У гэтым жа баі знішчыў двух праціўнікаў і траіх узяў у палон.

Загадам па 234-й стралковай дывізіі № 013 ад 21 студзеня 1945 года адразу пасля бою чырвонаармеец Нагорны Рыгор Фёдаравіч узнагароджаны ордэнам Славы 3-й ступені.

Намеснік камандзіра стралковага аддзялення 1350-га стралковага палка чырвонаармеец Рыгор Нагорны 26 лютага 1945 года ў баі за населены пункт Швансьбек, размешчаны за 69 кіламетраў на поўнач ад германскага горада Ландсберг, наступаючы у ланцугу стралкоў, з кулямёта забіў да дзесяці праціўнікаў, гранатамі разбіў два агнявыя пункты.

1-2 сакавіка 1945 года падчас прарыва абароны ворага каля населенага пункта Іахан, размешчанага за 62 кіламетры на поўнач да Ландсберга, чырвонаармеец Нагорны меткім агнём знішчыў вялікую колькасць праціўнікаў, 4 сакавіка 1945 года ў баі за германскі горад Штадгард разам з іншымі байцамі падраздзялення знішчыў два кулямёты і падавіў яшчэ дзве агнявыя кропкі праціўніка.

Загадам па 61-й арміі 26 мая 1945 года чырвонаармеец Нагорны Рыгор Фёдаравіч узнагароджаны ордэнам Славы 2-й ступені.

26-29 сакавіка 1945 года ў ходзе знішчэння варожай групоўкі на беразе праліва Вай дэ-Штрэве каля населеных пунктаў Швабах і Лангенберг, размешчаных у 12-і кіламетрах на поўнач ад горада Шчэцін, намеснік камандзіра стралковага аддзялення 1350-га стралковага палка чырвонаармеец Рыгор Нагорны прыцэльным агнём знішчыў тры варожых кулямёта і знішчыў больш за дзесяць праціўнікаў, спрыяючы выкананню агульнай баявой задачы.

Загадам па 234-й стралковай дывізіі ад 20 красавіка 1945 года чырвонаармеец Нагорны Рыгор Фёдаравіч паўторна узнагароджаны ордэнам Славы 3-й ступені.

У 1948 годзе дэмабілізаваны. Вярнуўся на радзіму. Член ВКП/КПСС з 1951 года. З 1948 года працаваў настаўнікам фізкультуры ў Дараўскай сярэдняй школе, старшынёй Дараўскага сельскага савета, падатковым інспектарам у Ляхавіцкім раённым фінансавым аддзеле.

Указам Прэзідыума Вярхоўнага Савета СССР ад 19 жніўня 1955 года за ўзорнае выкананне заданняў камандавання ў баях з нямецка-варожымі захопнікамі Нагорны Рыгор Фёдаравіч пераўзнагароджаны ордэнам Славы 1-й ступені, стаўшы поўным кавалерам ордэна Славы.

З 1956 года Р. Ф. Нагорны жыў у горадзе Баранавічы Брэсцкай вобласці, працаваў кіроўцам на мясцовай аўтабазе. Памёр 3 лістапада 1963 года.

 Узнагароды 
 Ордэны Славы 1-й, 2-й і 3-й ступеняў,
 медалі.

 Літаратура 
 Долготович Б. Д. Кавалеры ордена славы. — Минск, 2006.

 Навечно в сердце народном. 3-е изд., доп. и испр. — Минск, 1984.

 Спасылкі 

Катэгорыя:Поўныя кавалеры ордэна Славы
Катэгорыя:Пехацінцы Вялікай Айчыннай вайны
Катэгорыя:Члены КПСС